EUROOPAN PARLAMENTIN JA NEUVOSTON ASETUS (EU) 2022/1278,

annettu 18 päivänä heinäkuuta 2022,

asetuksen (EU) N:o 508/2014 muuttamisesta siltä osin kuin kyseessä ovat erityistoimenpiteet, joilla lievennetään kalastustoiminnalle Venäjän Ukrainaan kohdistamasta hyökkäyssodasta aiheutuvia seurauksia ja kyseisestä hyökkäyssodasta johtuvasta markkinahäiriöstä kalastus- ja vesiviljelytuotteiden toimitusketjuun aiheutuvia vaikutuksia

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan ja 175 artiklan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

ovat kuulleet alueiden komiteaa,

noudattavat tavallista lainsäätämisjärjestystä (2),

sekä katsovat seuraavaa:

(1) Venäjän 24 päivänä helmikuuta 2022 aloittama hyökkäyssota Ukrainaan vaikuttaa unionin kalatalous- ja vesiviljelyalan toimijoihin. Venäjältä ja Ukrainasta peräisin olevien, kalatalous- ja vesiviljelyalan kannalta keskeisten hyödykkeiden kauppavirtojen häiriintyminen on kiihdyttänyt äkillisesti keskeisten tuotantopanosten, kuten energian ja raaka-aineiden, hintojen nousua. Lisäksi kuljetusten keskeytyminen on vaikuttanut merkittävästi Ukrainan ja unionin väliseen kauppaan, koska Ukrainan lentoasemat ovat muuttuneet käyttökelvottomiksi Venäjän hyökkäysten vuoksi ja kaikki kaupallinen kuljetustoiminta on keskeytetty Ukrainan satamissa. Nykyisellä kriisillä tulee todennäköisesti olemaan vakavia seurauksia viljan, kasviöljyjen ja valkolihaisen kalan toimituksiin Venäjältä ja Ukrainasta unioniin, mikä puolestaan johtaa keskeisten raaka-aineiden puutteeseen ja kalanrehun hintojen tuntuvaan nousuun. Osa unionin laivastosta on lopettanut kalastuksen, koska tuotantopanoskustannusten kasvua, kuten energian jyrkkää hinnannousua, ja kalastuksen kannattavuuden heikentymistä on mahdotonta kompensoida. Raaka-aineiden puutteen ja kustannusten nousun yhteisvaikutukset tuntuvat myös kalojen ja äyriäisten viljelyssä ja jalostuksessa. Tuntuva kustannusten nousu ja kaupan häiriöt aiheuttavat sen vuoksi merkittävän markkinahäiriön, johon on vastattava tuloksellisilla ja tehokkailla toimilla.

(2) Sen vuoksi Euroopan parlamentin ja neuvoston asetuksella (EU) N:o 508/2014 (3) perustetusta Euroopan meri- ja kalatalousrahastosta (EMKR) olisi voitava tukea erityistoimenpiteitä, joilla lievennetään Venäjän Ukrainaan kohdistaman hyökkäyssodan aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Kyseisiin toimenpiteisiin olisi sisällyttävä taloudellinen korvaus hyväksytyille tuottajajärjestöille ja tuottajajärjestöjen liitoille, jotka varastoivat kalastus- tai vesiviljelytuotteita Euroopan parlamentin ja neuvoston asetuksen (EU) N:o 1379/2013 (4) 30 ja 31 artiklan mukaisesti, sekä taloudellinen korvaus kalastus- ja vesiviljelyalan, jalostusala mukaan luettuna, toimijoille tulonmenetyksistä ja lisäkustannuksista, joita niille on aiheutunut Venäjän Ukrainaan kohdistaman hyökkäyssodan aiheuttamasta markkinahäiriöstä ja sen vaikutuksista kalastus- ja vesiviljelytuotteiden toimitusketjuun. Kyseisistä toimenpiteistä tuettavista toimista aiheutuvien menojen olisi oltava tukikelpoisia 24 päivästä helmikuuta 2022 eli päivästä, jona Venäjä aloitti hyökkäyssodan Ukrainaan.

(3) EMKR:stä olisi myös voitava tukea taloudellista korvausta, joka maksetaan kalastustoiminnan väliaikaisesta lopettamisesta, jos Venäjän Ukrainaan kohdistama hyökkäyssota vaarantaa kalastustoiminnan turvallisuuden tai jos kyseisen hyökkäyssodan vaikutus haittaa kalastustoiminnan taloudellista kannattavuutta. Tällaisen kalastustoiminnan väliaikaisen lopettamisen olisi oltava tukikelpoinen 24 päivästä helmikuuta 2022.

(4) Kumpaakin toimenpidettä olisi oltava mahdollista tukea osarahoitusosuudella, joka on enintään 75 prosenttia tukikelpoisista julkisista menoista.

(5) Varojen uudelleenjakamisessa tarvitaan joustavuutta, joten valvonta- ja täytäntöönpanotoimenpiteitä sekä tiedonkeruutoimenpiteitä varten vahvistetut kiinteät määrät olisi voitava kohdentaa uudelleen toimenpiteisiin, joilla lievennetään Venäjän Ukrainaan kohdistaman hyökkäyssodan seurauksia kalastustoimintaan ja kyseisen hyökkäyssodan aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Samasta syystä ja rajoittamatta voimassa olevaa tukikattoa ja kestorajoitusta muissa kalastustoiminnan väliaikaisen lopettamisen tapauksissa tuen myöntämiseen kalastustoiminnan väliaikaisesta lopettamisesta ei tulisi soveltaa tukikattoa eikä kestorajoitusta, jos kalastustoiminnan väliaikainen lopettaminen johtuu Venäjän Ukrainaan kohdistamasta hyökkäyssodasta. Velvoitetta, jonka mukaan kalastustoiminnan väliaikaisen lopettamisen vuoksi myönnetty tuki on vähennettävä saman aluksen kalastustoiminnan pysyvän lopettamisen vuoksi myönnetystä tuesta, olisi sovellettava edelleen. Jotta tämän uuden kalastustoiminnan väliaikaisen lopettamisen täytäntöönpano olisi oikeudellisesti selkeää, on tarpeen viitata Euroopan parlamentin ja neuvoston asetuksen (EU) N:o 1303/2013 (5) 65 artiklan 2 kohdassa säädettyyn tukikelpoisuuskauteen.

(6) Tarvittavan tuen kiireellisyyden vuoksi olisi laajennettava jäsenvaltioiden toimintaohjelmien muuttamiseen sovellettavan yksinkertaistetun menettelyn soveltamisalaa niin, että se sisältää sellaisia erityistoimenpiteitä koskevat muutokset, joilla lievennetään kalastustoiminnalle Venäjän Ukrainaan kohdistamasta hyökkäyssodasta aiheutuvia seurauksia ja kyseisen hyökkäyssodan aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Kyseisen yksinkertaistetun menettelyn piiriin olisi sisällyttävä kaikki muutokset, jotka ovat tarpeen, jotta asianomaiset toimenpiteet saadaan toteutettua kokonaisuudessaan, mukaan lukien niiden käyttöönotto, varojen uudelleen kohdentaminen muista toimenpiteistä ja tuen laskennassa käytettävien menetelmien kuvaus.

(7) Tarvittavan tuen kiireellisyyden vuoksi tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä. Kun otetaan huomioon Venäjän Ukrainaan kohdistaman hyökkäyssodan odottamaton luonne ja sen vakava vaikutus kalastustoimintaan ja asianomaisiin talouden aloihin ja toimitusketjuihin, kustannusten tukikelpoisuutta koskevia säännöksiä olisi sovellettava taannehtivasti 24 päivästä helmikuuta 2022.

(8) Jäsenvaltiot eivät voi riittävällä tavalla saavuttaa tämän asetuksen tavoitetta eli lieventää Venäjän Ukrainaan kohdistamasta hyökkäyssodasta kalastus- ja vesiviljelyalalle aiheutuvia seurauksia, vaan ne voidaan ehdotetun toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen kyseisen tavoitteen saavuttamiseksi.

(9) Asetus (EU) N:o 508/2014 olisi sen vuoksi muutettava tämän mukaisesti,

OVAT HYVÄKSYNEET TÄMÄN ASETUKSEN:

1 artikla Muutokset asetukseen (EU) N:o 508/2014 Muutetaan asetus (EU) N:o 508/2014 seuraavasti: 1) lisätään 13 artiklaan kohta seuraavasti: ”7. Edellä tämän artiklan 2 ja 3 kohdassa tarkoitetut talousarviovarat voidaan kohdentaa uudelleen 33 artiklan 1 kohdan d alakohdassa, 44 artiklan 4 a kohdassa, 67 artiklassa ja 68 artiklan 3 kohdassa tarkoitettuun tukeen, jotta lievennetään Venäjän Ukrainaan kohdistaman hyökkäyssodan seurauksia kalastustoimintaan ja kyseisen hyökkäyssodan aiheuttaman markkinahäiriön vaikutuksia kalastus- ja vesiviljelytuotteiden toimitusketjuun.”; 2) korvataan 22 artiklan 2 kohdan e alakohta seuraavasti: ”e) toimintaohjelmien muutoksista, jotka koskevat 33 artiklan 1 kohdan d alakohdassa, 35 artiklassa, 44 artiklan 4 a kohdassa, 55 artiklan 1 kohdan b alakohdassa, 57, 66 ja 67 artiklassa, 68 artiklan 3 kohdassa ja 69 artiklan 3 kohdassa tarkoitettua tukea, mukaan lukien varojen kohdentaminen uudelleen covid-19:n puhkeamisen seurausten torjumiseksi tai Venäjän Ukrainaan kohdistamasta hyökkäyssodasta kalastustoimintaan aiheutuvien seurausten ja kyseisestä hyökkäyssodasta johtuvan markkinahäiriön kalastus- ja vesiviljelytuotteiden toimitusketjuun aiheuttamien vaikutusten lieventämiseksi.”; 3) muutetaan 33 artiklaa seuraavasti: a) muutetaan 1 kohta seuraavasti: i) korvataan ensimmäisen alakohdan d alakohta seuraavasti: ”d) jos kalastustoiminnan väliaikainen lopettaminen tapahtuu 1 päivän helmikuuta ja 31 päivän joulukuuta 2020 välisenä aikana covid-19:n puhkeamisen seurauksena, mukaan lukien kestävää kalastusta koskevan kumppanuussopimuksen nojalla toimivat alukset, tai 24 päivänä helmikuuta 2022 tai sen jälkeen johtuen Venäjän Ukrainaan kohdistamasta hyökkäyssodasta, joka vaarantaa kalastustoiminnan turvallisuuden tai haittaa kalastustoiminnan taloudellista kannattavuutta.”; ii) korvataan toinen alakohta seuraavasti: ”Asetuksen (EU) N:o 1303/2013 65 artiklan 9 kohdan toisen alakohdan mukaisesti ja poiketen siitä, mitä sen ensimmäisessä alakohdassa säädetään, tämän kohdan ensimmäisen alakohdan d alakohdan nojalla tuettujen toimien menot ovat tukikelpoisia 1 päivästä helmikuuta 2020, jos ne ovat seurausta covid-19:n puhkeamisesta, tai 24 päivästä helmikuuta 2022, jos ne ovat seurausta Venäjän Ukrainaan kohdistamasta hyökkäyssodasta, joka vaarantaa kalastustoiminnan turvallisuuden tai haittaa kalastustoiminnan taloudellista kannattavuutta.”; b) korvataan 2 kohta seuraavasti: ”2. Edellä 1 kohdan ensimmäisen alakohdan a, b ja c alakohdassa tarkoitettua tukea voidaan myöntää enintään kuuden kuukauden ajan alusta kohden asetuksen (EU) N:o 1303/2013 65 artiklan 2 kohdassa tarkoitetun tukikelpoisuuskauden aikana. Kyseistä enimmäiskestoa ei sovelleta mainitun alakohdan d alakohdassa tarkoitettuun tukeen.”; 4) korvataan 44 artiklan 4 a kohta seuraavasti: ”4 a. EMKR:stä voidaan 33 artiklassa säädetyin edellytyksin tukea kalastustoiminnan väliaikaista lopettamista, joka johtuu covid-19:n puhkeamisesta tai Venäjän Ukrainaan kohdistamasta hyökkäyssodasta, joka vaarantaa kalastustoiminnan turvallisuuden tai haittaa kalastustoiminnan taloudellista kannattavuutta, kuten 33 artiklan 1 kohdan ensimmäisen alakohdan d alakohdassa säädetään.”; 5) korvataan 67 artiklan 1 kohdan ensimmäisen alakohdan johdantokappale seuraavasti: ”1. Jos se on tarpeen covid-19:n puhkeamiseen vastaamiseksi tai Venäjän Ukrainaan kohdistamasta hyökkäyssodasta johtuvasta markkinahäiriöstä kalastus- ja vesiviljelytuotteiden toimitusketjuun aiheutuvien vaikutusten lieventämiseksi, EMKR:n tukea voidaan myöntää sellaisille hyväksytyille tuottajajärjestöille ja tuottajajärjestöjen liitoille maksettaviin korvauksiin, jotka varastoivat asetuksen (EU) N:o 1379/2013 liitteessä II lueteltuja kalastus- tai vesiviljelytuotteita tai mainitun asetuksen liitteessä I olevassa a alakohdassa lueteltuja CN-koodiin 0302 kuuluvia tuotteita edellyttäen, että kyseiset tuotteet varastoidaan mainitun asetuksen 30 ja 31 artiklan mukaisesti, ja jos seuraavat edellytykset täyttyvät:”; 6) korvataan 67 artiklan 2 kohta seuraavasti: ”2. Edellä 1 kohdassa tarkoitettu tuki päättyy 31 päivänä joulukuuta 2020, paitsi jos sillä lievennetään Venäjän Ukrainaan kohdistaman hyökkäyssodan aiheuttaman markkinahäiriön vaikutuksia kalastus- ja vesiviljelytuotteiden toimitusketjuun. Asetuksen (EU) N:o 1303/2013 65 artiklan 9 kohdan toisen alakohdan mukaisesti ja poiketen siitä, mitä sen ensimmäisessä alakohdassa säädetään, tämän artiklan nojalla tuettujen toimien menot ovat tukikelpoisia 1 päivästä helmikuuta 2020 covid-19:n puhkeamiseen vastaamiseksi ja 24 päivästä helmikuuta 2022 Venäjän Ukrainaan kohdistamasta hyökkäyssodasta johtuvan markkinahäiriön kalastus- ja vesiviljelytuotteiden toimitusketjuun aiheuttamien vaikutusten lieventämiseksi.”; 7) lisätään 68 artiklaan kohta seuraavasti: ”3. EMKR:stä voidaan tukea taloudellista korvausta kalastus- ja vesiviljelyalan toimijoille tulonmenetyksistä ja lisäkustannuksista, joita niille on aiheutunut Venäjän Ukrainaan kohdistamasta hyökkäyssodasta johtuvasta markkinahäiriöstä ja sen vaikutuksista kalastus- ja vesiviljelytuotteiden toimitusketjuun. Tämän kohdan ensimmäisen alakohdan nojalla tuettujen toimien menot ovat asetuksen (EU) N:o 1303/2013 65 artiklan 9 kohdan toisen alakohdan mukaisesti tukikelpoisia 24 päivästä helmikuuta 2022. Tämän kohdan ensimmäisessä alakohdassa tarkoitettu korvaus lasketaan 96 artiklan mukaisesti.”; 8) korvataan 95 artiklan 2 kohdan e alakohta seuraavasti: ”e) toimi liittyy 33 tai 34 artiklan mukaiseen tukeen tai 54, 55 tai 56 artiklan, 68 artiklan 3 kohdan tai 69 artiklan 3 kohdan mukaisiin korvauksiin;”.

2 artikla Voimaantulo Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä heinäkuuta 2022. Euroopan parlamentin puolesta Puhemies R. METSOLA Neuvoston puolesta Puheenjohtaja Z. NEKULA

(1) Lausunto annettu 18. toukokuuta 2022 (ei vielä julkaistu virallisessa lehdessä).

(2) Euroopan parlamentin kanta, vahvistettu 6. heinäkuuta 2022 (ei vielä julkaistu virallisessa lehdessä), ja neuvoston päätös, tehty 18. heinäkuuta 2022.

(3) Euroopan parlamentin ja neuvoston asetus (EU) N:o 508/2014, annettu 15 päivänä toukokuuta 2014, Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta (EUVL L 149, 20.5.2014, s. 1).

(4) Euroopan parlamentin ja neuvoston asetus (EU) N:o 1379/2013, annettu 11 päivänä joulukuuta 2013, kalastus- ja vesiviljelytuotealan yhteisestä markkinajärjestelystä ja neuvoston asetusten (EY) N:o 1184/2006 ja (EY) N:o 1224/2009 muuttamisesta sekä neuvoston asetuksen (EY) N:o 104/2000 kumoamisesta (EUVL L 354, 28.12.2013, s. 1).

(5) Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).